Poliisi tutkii, onko tytön kuolemalla yhteys selvittämättömään 55-vuotiaan naisen surmaan.

Anna-Lenan ruumiin löytöpaikalle on viety kukkia ja kynttilöitä. Ohikulkijat löysivät tytön kuolleena sunnuntaina. ZUMAWIRE / MVPHOTOS

Pohjois-Saksan Barsinghausenissa koulun alueelta löytyi sunnuntai-iltana 16-vuotiaan Anna-Lenan ruumis. Tyttö makasi kuolleena pensasaidan vieressä puun alla. Hän oli yltä päältä veressä, erityisesti pään alueelta, Hannoversche Allgemeine Zeitung kertoi.

Nyt poliisi on ottanut kiinni surmasta epäillyn, joka on 24-vuotias mies. Kiinniotto tehtiin maanantai-iltana kadulla vain satojen metrien päässä rikospaikasta. Pidätykseen johtivat silminnäkijöiden kertomukset sekä poliisin omat tutkinnat.

Epäillyllä on Saksan ja Dominikaanisen tasavallan kansalaisuudet, Hannoverin poliisin edustaja Philipp Hasse kertoi medialle maanantai-iltana. Epäilty ei ole turvapaikanhakija.

Anna-Lena katosi sunnuntain vastaisena yönä. Bild-lehden tietojen mukaan 16-vuotias oli ollut ystävättärensä kanssa juhlimassa läheisessä Ronnenbergin kaupungissa ja kaksikko oli juonut illan aikana alkoholia.

Tytöt matkustivat myöhään junalla takaisin Barsinghauseniin tavatakseen vielä muita ystäviään asemalla.

Viimeisen kerran Anna-Lena nähtiin elossa yhden aikaan yöllä, kun hän poistui asemalta.

Käveli yksin kotiin

Tyttö lähti Bildin mukaan kävellen kohti tätinsä asuntoa, sillä hän asui tätinsä luona. Anna-Lena oli riitautunut vanhempiensa kanssa.

Koulu, jonka alueelta ruumis myöhemmin löytyi, oli Anna-Lenan kotimatkalla.

Kuolinsyytutkinta on osoittanut, että Anna-Lena kuoli päähän kohdistuneen voimakkaan väkivallan vuoksi. Seksuaalirikoksen poliisin tutkijat ovat sulkeneet pois laskuista.

Poliisi tutki rikospaikkaa maanantaina. Illalla poliisi ilmoitti kiinniotosta. ZUMAWIRE / MVPHOTOS

Paikallinen asukas kertoi Bildille kuulleensa keskellä yötä kovaäänisiä huutoja.

- Mies ja nainen riitelivät kovaäänisesti, mutta en ajatellut asiasta sen enempää.

Läheltä samaa koulua löytyi maastosta jo aiemmin huhtikuussa 55-vuotiaan naisen ruumis. Veronika-nimisen naisen tappaja on yhä kateissa. Poliisi tutkii, onko kahdella henkirikoksella mahdollisesti yhteys toisiinsa.